Japanilaiset arkeologit ovat tehneet yllättävän muinaislöydön Katsurenin linnan raunioista Okinawan saarella. Löytö käsitti kymmenen kupari- ja pronssikolikkoa, joista neljän vanhimman uskotaan olevan peräisin Rooman valtakunnasta 200–300-luvuilta.

Kyseessä on ensimmäinen kerta, kun Rooman valtakunnan rahoja on löydetty Japanista.

Uruman kaupungissa sijaitseva Unescon maailmanperintökohteisiin kuuluva Katsurenin linna on arvioitu olevan peräisin 1200–1300-luvuilta. Joukko tutkijoita on suorittanut siellä kaivauksia jo vuodesta 2013.

Kolikot ovat halkaisijaltaan 1,6–2 senttimetriä. Röntgentutkimuksen avulla tutkijat ovat havainneet kolikoissa roomalaisia kirjaimia ja luultavasti kuvan Rooman keisari Konstantinus Suuresta sekä keihästä kädessään pitävästä sotilaasta.

CNN julkaisi Twitter-tilillään kuvan japanilaisesta linnasta löytyneestä roomalaisesta kolikosta. CNN / Twitter

Tutkijat ihmettelevät miten kolikot ovat päätyneet Roomasta kaukaiseen Japaniin. Kansainvälisen yliopiston arkeologi Hiroyuki Miyagi kertoo olleensa järkyttynyt kuullessaan löydöstä.

– Luulin ensin, että kolikot olisivat amerikkalaisten sotilaiden jäljiltä. Mutta pestyäni ne vedellä huomasin niiden olevan paljon vanhempia, kertoo Miyagi.

Toisen maailmansodan jälkeen Yhdysvallat miehitti Japania vuoteen 1952. Okinawan saaret palautettiin Japanille kuitenkin vasta 1972.

Katsurenin linnan kukoistus sijoittui 1400-luvulle, jolloin se kuului Ryūkyūn kuningaskunnan omistukseen. Linna oli sen ajan kaupan ja vaihdon keskipiste ja kuningaskunnalla oli tiiviit yhteydet Kiinaan. Tutkijat arvioivatkin että kolikot ovat tulleet Japaniin läntisen maailman ja Kaakkois-Aasian välisten kauppayhteyksien kautta.

Roomalaiskolikoiden lisäksi yksi kolikko on tunnistettu olevan peräisin 1600-luvun Ottomaanien valtakunnasta, ja viisi muuta metallista esinettä muistuttavat myös kolikoita, kertoo asiasta uutisoinut Japan Times.

Kolikot aiotaan laittaa näytteille Uruman kaupungin museoon.